KOMISSION ASETUS (EY) N:o 2367/1999,

annettu 5 päivänä marraskuuta 1999,

neuvoston asetuksen (ETY) N:o 822/87 38 artiklassa tarkoitetun esitislauksen käyttöön ottamisesta markkinointivuodeksi 1999/2000

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (EY) N:o 1677/1999(2), ja erityisesti sen 38 artiklan 5 kohdan,

sekä katsoo seuraavaa:

1) Komission asetuksessa (ETY) N:o 2721/88(3), sellaisena kuin se on viimeksi muutettuna asetuksella (ETY) N:o 26/92(4), vahvistetaan asetuksen (ETY) N:o 822/87 38, 41 ja 42 artiklassa säädettyjen vapaaehtoisten tislausten soveltamista koskevat yksityiskohtaiset säännöt. Komission asetuksessa (EY) N:o 1681/1999(5) vahvistetaan esitislaukseen sovellettavat hinnat ja tuet sekä eräät muut tekijät markkinointivuodeksi 1999/2000.

2) Varastojen määrä markkinointivuoden lopussa, satoennusteet ja markkinoiden vaikeudet monissa paikoissa ilmaisevat tarvetta ottaa pikaisesti käyttöön esitislaus. Käytettävissä olevia kokonaismääriä ei kuitenkaan tiedetä tässä vaiheessa. On siis syytä ottaa käyttöön esitislaus, vahvistaa yhteisön kokonaismäärä ja jakaa se tuotantoalueiden kesken sulkematta kuitenkaan pois mahdollisuutta tarkastella näitä määriä uudelleen sitten kun saadaan lopulliset tiedot käytettävissä olevista määristä. Tältä osin olisi vahvistettava kyseinen määrä 10000000 hehtolitraksi pöytäviiniä. Viinien taloudellinen tilanne voi vaihdella jäsenvaltion eri tuotantoalueilla. Jäsenvaltioiden viranomaisten olisi sen vuoksi sallittava jakaa määrät eri tuotantoalueiden mukaan. Tuottajien välisen syrjimisen estämiseksi ja jotta komissio voi tehdä omat huomautuksensa, sille olisi ilmoitettava, että kyseinen jakaminen on perusteltua eri tuotantoalueiden viinimarkkinoiden erityisedellytysten perusteella.

3) Espanjan ja Portugalin viinitilojen heikkojen tuotosten vuoksi on tarpeen vahvistaa eri määrä Portugalista korjatuista viinirypäleistä saaduille tuotteille ja enimmäismäärä C-viinivyöhykkeen espanjalaisessa osassa korjatuista rypäleistä peräisin olevista tuotteista tislatuille tuotteille, jotta saataisiin koko yhteisön tuotannon kanssa samanlaisina prosenttimäärinä ilmaistut tulokset. Itävallan, Saksan ja Luxemburgin pöytäviinien saatavuutta koskevien tietojen puuttumisen vuoksi näille maille olisi säädettävä erityisjärjestelmä.

4) Tämän asetuksen soveltamiseksi on tarpeen tuntea tuotantoa varten viljellyt alat, jotta voitaisiin määrittää määrät, jotka tuottajat saavat tislata. Huomattavalla määrällä kreikkalaisia tuottajia ei ole tarvittavia tietoja säädettyjen hallintotoimenpiteiden toteuttamisen viivästymisen vuoksi. Edellä mainittujen tuottajien toimenpiteiden ulkopuolelle jäämisen estämiseksi olisi säädettävä, että viitealat voidaan määritellä koko Kreikkaa koskevan kiinteän tuotoksen perusteella.

5) Tämän toimenpiteen tehokkuuden lisäämiseksi toimenpide olisi ulotettava riittävän pitkälle ajanjaksolle tiettyjen alueiden viininvalmistusaikojen huomioon ottamiseksi ja viininviljelijöille ja tislaajille olisi annettava heidän niin halutessaan mahdollisuus aloittaa toimitus ja tislaaminen mahdollisimman nopeasti hyväksymällä sopimukset tai ilmoitukset tiettyyn tasoon asti nopeasti. Olisi myös varmistettava tuottajien allekirjoittamien sopimusten ja ilmoitusten asianmukainen noudattaminen viinien tislaamoon toimittamisen takaamiseksi annettavalla vakuudella.

6) Olisi säädettävä, että koko yhteisölle haetun kokonaismäärän ylittäessä 10000000 hehtolitraa jäsenvaltiot ilmoittavat nopeasti komissiolle sopimuksia koskevat määrät, jotta komissio voi tarvittaessa vahvistaa tehdyille sopimuksille tai ilmoituksille yhtenäisen hyväksymismäärän.

7) Kyseisten määrien moitteettoman hallinnoinnin vuoksi on tarpeen poiketa asetuksen (ETY) N:o 2721/88 tietyistä erityisistä säännöksistä ja säätää, että sopimuksissa ja ilmoituksissa haettuja määriä voidaan vähentää.

8) Tässä asetuksessa säädetyt toimenpiteet ovat viljan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Asetuksen (ETY) N:o 822/87 38 artiklassa tarkoitettu pöytäviinien ja pöytäviinin valmistukseen soveltuvien viinien esitislaus otetaan käyttöön viinivuodeksi 1999/2000.

Tislaus rajoitetaan 10000000 hehtolitraan.

Kyseinen 10000000 hehtolitran määrä jaetaan komission asetuksen (ETY) N:o 441/88(6) 4 artiklassa tarkoitettujen tuotantoalueitten mukaan seuraavasti:

>TAULUKON PAIKKA>

Jäsenvaltiot voivat jakaa varatun määrän alueensa eri tuotantoalueiden kesken sulkematta jotakin aluetta pois toimenpiteen soveltamisalasta. Jäsenvaltioiden on toimitettava komissiolle kuukauden kuluessa tämän asetuksen voimaantulosta luettelo kyseisistä alueista sekä jaetut määrät ja esitettävä jaon perustana olevat tuotannon erityisedellytykset. Komissio tekee tarvittaessa kyseiseen jakoon liittyvät huomautukset ja ilmoittaa niistä kyseiselle jäsenvaltiolle kahden viikon kuluessa.

Pöytäviinien tai pöytäviinin valmistukseen soveltuvien viinien määrä, jonka tuottajat voivat tislata asetuksen (EY) N:o 2721/88 mukaisesti, rajoitetaan 30 hehtolitraan hehtaaria kohden.

Tämä määrä rajoitetaan kuitenkin Portugalista korjatuista rypäleistä saatujen tuotteiden osalta 21 hehtolitraan hehtaaria kohden, ja C-viinivyöhykkeen espanjalaisessa osassa korjatuista rypäleistä saatujen tuotteiden osalta 40 prosenttiin kunkin tuottajan näistä tuotteista peräisin olevien pöytäviinien tuotannosta.

Asetuksen (ETY) N:o 2721/88 2 artiklan 1 kohdasta poiketen Luxemburgissa, Itävallassa tai Saksassa korjatuista rypäleistä saatujen pöytäviinien ja pöytäviinin valmistukseen soveltuvien viinien määrät, jotka tuottajat voivat tislata, rajoitetaan yksinomaan pöytäviinituotannon prosenttimäärään. Tämä prosenttimäärä vahvistetaan 40 prosentiksi.

Tuotettu pöytäviinimäärä, johon sovelletaan kuudennessa ja seitsemännessä alakohdassa tarkoitettuja määriä, on kunkin tuottajan osalta komission asetuksen (EY) N:o 1294/96(7) mukaisesti esitetyn tuotantoilmoituksen pöytäviiniä koskevassa sarakkeessa olevien määrien kokonaismäärä, kun sitä edellytetään.

2. Sen pöytäviinin tai pöytäviinin valmistukseen soveltuvan viinin määrän, jonka kreikkalaiset tuottajat voivat tislata, laskemiseksi käytettävä ala saadaan jakamalla asetuksen (EY) N:o 1294/96 mukaisesti esitetyn tuotantoilmoituksen pöytäviinisarakkeessa olevan viinin määrä luvulla 57.

3. Asetuksen (ETY) N:o 2721/88 6 artiklan 1 kohdasta poiketen kukin tuottaja, joka on tuottanut pöytäviiniä tai pöytäviinin valmistukseen soveltuvaa viiniä, voi jättää viimeistään 28 päivänä tammikuuta 2000 esitislausta koskevan sopimuksen tai ilmoituksen jäsenvaltion toimivaltaisille viranomaisille käyttäen mainitun 6 artiklan 2 kohdan mainintoja.

Sopimukseen tai ilmoitukseen on liitettävä todisteet vakuudesta, joka on 5 euroa hehtolitraa kohden.

4. Poiketen asetuksen (ETY) N:o 2721/88 6 artiklan 3 ja 4 kohdasta jäsenvaltiot voivat sallia sopimusten tai ilmoitusten hyväksymisen heti niiden esittämisen jälkeen määrälle, joka on enintään puolet sopimuksessa tai ilmoituksessa olevista määristä, sanotun kuitenkaan rajoittamatta saman asetuksen 2 artiklan 2 kohdan säännösten soveltamista. Asetuksen (ETY) N:o 2046/89 8 artiklan 1 kohdassa tarkoitettujen säännösten soveltamiseksi edellä mainittujen sopimusten tai ilmoitusten osittaista hyväksymistä ja tämän asetuksen 1 artiklan 6 kohdassa tarkoitettua osittaista hyväksymistä pidetään yksittäisenä sopimuksena tai ilmoituksena. Tällaisessa tapauksessa ja neuvoston asetuksen (EY) N:o 2046/89(8) 9 artiklan säännösten mukaisesti jäsenvaltiot voivat asetuksen (EY) N:o 2721/88 9 artiklan 2 kohdasta poiketen sallia, että ensimmäiseen osasopimukseen liittyvä vakuus vapautetaan heti kun on toimitettu todisteet siitä, että tuottajalle on maksettu vähimmäisostohinta.

5. Jäsenvaltioiden on ilmoitettava komissiolle esitislausta koskevien sopimusten tai ilmoitusten kokonaismäärä viimeistään 11 päivänä helmikuuta 2000.

Komissio määrittää ja ilmoittaa faksilla kullekin jäsenvaltiolle viimeistään 18 päivänä helmikuuta 2000 kunkin alueen sopimuksiin ja ilmoituksiin sovellettavan yhtenäisen hyväksymismäärän, jos jätettyjen sopimusten tai ilmoitusten kokonaismäärä on enemmän kuin 10000000 hehtolitraa ja/tai yhdelle tai useammalle alueelle vahvistettu määrä. Jotta 10000000 hehtolitran kokonaismäärän käyttö taataan kokonaisuudessaan silloin kun kyseinen määrä on ylitetty ja yhdelle tai useammalle erityisalueelle myönnetty määrä on jäänyt käyttämättä kokonaan tai osittain, komissio jakaa kyseisen alueen tai kyseisten alueiden vielä käytettävissä olevan määrän muiden alueiden kesken ennen kunkin alueen yhtenäisen hyväksymismäärän vahvistamista seuraavan menetelmän mukaisesti:

- ensimmäinen, enintään 25000 hehtolitran määrä tarpeen mukaan kullekin määränsä ylittäneelle alueelle, jos tällainen määrä on käytettävissä ja

- loppuosa suhteessa ensimmäisen kohdan kolmannessa alakohdassa vahvistettuihin määriin.

6. Poiketen asetuksen (ETY) N:o 2721/88 6 artiklan 1 kohdasta jäsenvaltioiden on annettava tarvittavat hallinnolliset säännökset mainittujen sopimusten ja ilmoitusten, joissa on yhtenäinen hyväksymismäärä, hyväksymiseksi viimeistään 10 päivänä maaliskuuta 2000 niiden määrien osalta, joita ei vielä ole hyväksytty sopimusten tai ilmoitusten esittämisen yhteydessä.

Vakuus vapautetaan haettujen ja evättyjen määrien osalta.

7. Sopimukseen ja ilmoitukseen merkityt määrät on toimitettava tislaamoon viimeistään 30 päivänä kesäkuuta 2000.

8. Vakuus vapautetaan suhteessa toimitettuihin määriin tuottajan todistettua toimittamisen tislaamoon.

Jos yhtään toimitusta ei tehdä säädetyn määräajan kuluessa, vakuus pidätetään.

9. Jäsenvaltiot voivat rajoittaa sopimusten tai ilmoitusten määrää, jotka tuottaja voi tehdä kyseisen tislauksen osalta.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 5 päivänä marraskuuta 1999.

Komission puolesta

Franz FISCHLER

Komission jäsen

(1) EYVL L 84, 27.3.1987, s. 1.

(2) EYVL L 199, 30.7.1999, s. 8.

(3) EYVL L 241, 1.9.1988, s. 88.

(4) EYVL L 3, 8.1.1992, s. 14.

(5) EYVL L 199, 30.7.1999, s. 15.

(6) EYVL L 45, 18.2.1988, s. 15.

(7) EYVL L 166, 5.7.1996, s. 14.

(8) EYVL L 202, 14.7.1989, s. 14.